
Εισαγωγή

Φέτος σκεφτήκαμε να σας παρουσιάσουμε ένα περιστατικό του Κυρίου Χ, ο οποίος βρίσκεται στην ευρύτερη ευθύνη της εταιρείας για πάνω από 35 χρόνια. Όπως θα σας παρουσιάσει στη συνέχεια η κυρία Βαλεντίνη Βόχτσου το ιστορικό και την ψυχοπαθολογία, πρόκειται για έναν κλασικό ψυχωσικό,  ο οποίος είναι στις στεγαστικές δομές της Αλεξανδρούπολης  πάνω από 15 χρόνια. Στην παρουσίαση αυτή θα εξετάσουμε την ψυχοπαθολογία του, το παραλήρημα του όπως και την αλληλεπίδραση με το προσωπικό και τους άλλους ασθενείς. 
Στην παρουσίαση αυτή ελπίζουμε να υπάρξουν αρκετά ερωτήματα και πιθανές απαντήσεις.
Η αντιμετώπιση και η κατανόηση της ψύχωσης από την αρχή που ξεκίνησε να οργανώνει ο Παναγιώτης Σακελλαρόπουλος τις πρώτες ομάδες περίθαλψης στο σπίτι, κοινωνικοποίησης των ασθενών δεν έχει αλλάξει πολύ. Στο κέντρο της προσέγγισης αυτής βρίσκεται πάντα η σταθερή επιδίωξη συναισθηματικών σχέσεων και συναλλαγών με τους ασθενείς, η ποιότητα διαβίωσης, η ανταπόκριση στις ανάγκες τους και το βασικότερο η κατανόηση του τρόπου με τον οποίο σκέφτονται και λειτουργούν. 
Η Ψύχωση είναι μία ιδιαίτερη κατάσταση ύπαρξης της οποίας η κατανόηση διαφέρει πολύ από αυτό που καταλαβαίνουμε όταν συναλλασσόμαστε μεταξύ μας. Ο ψυχωσικός σκέφτεται και λειτουργεί αλλιώς. Δηλαδή, δημιουργεί το δικό του κόσμο κάτι που εμείς δυστυχώς δεν μπορούμε να κάνουμε. Το λέω αυτό, διότι από τη στιγμή που είμαστε υποχρεωμένοι να λάβουμε υπόψη μας την αρχή της πραγματικότητας, δεν μπορούμε ούτε να λέμε αλλά ούτε και να σκεφτόμαστε ότι να ναι. Μπορούμε όμως να φανταζόμαστε ότι να ναι. Ευτυχώς θα έλεγα.
Όταν ο ψυχωσικός παίρνει ευχαρίστηση φτιάχνοντας τον δικό του κόσμο με σκοπό να αποφύγει το τεράστιο άγχος της επαφής με την πραγματικότητα, εμείς μέσα από την επαφή που έχουμε μαζί του, η μόνη ευχαρίστηση που μπορούμε να λάβουμε είναι μέσα από την λύση των γρίφων που βρίσκονται στα κενά του λόγου του, της σκέψης του, του παραληρήματός του. Εννοείται ότι η συλλογική-ομαδική εργασία, η σχέση με το θεσμό είναι μία πηγή ευχαρίστησης αλλά αυτό δεν είναι της παρούσης.

Ο Φρόυντ είπε ότι εκεί που είναι το εκείνο, το εγώ πρέπει να αναπτυχθεί, σε ελεύθερη μετάφραση όλα αυτά. Κατά συνέπεια, στο παραλήρημα του Ψυχωσικού και στον ακατάστατο εσωτερικό του κόσμο, εμείς κατά κάποιο τρόπο λειτουργούμε συντεταγμένα, οργανωμένα σαν να ήμασταν εμείς το εγώ του. Ελπίζουμε ότι μέσα από αυτή τη διαδικασία, οι ασθενείς θα αναπτύξουν εγωτικές λειτουργίες οι οποίες σε κάποιο βαθμό, θα οδηγήσουν σε κάποια ταύτιση με μας και κάποια στιγμή θα μπορέσουν να εσωτερικευθούν. Αυτά περίπου νομίζω ότι θα δούμε στην περίπτωση που θα παρουσιάσουμε στη συνέχεια.

Ο Πωλ-Κλώντ Ρακαμιέ είναι ένας Γάλλος ψυχαναλυτής ο οποίος έγραψε σημαντικά κείμενα για την ψύχωση. Πολύ σημαντικό είναι και το βιβλίο του Καψαμπέλη που αφορά την ψύχωση και το παραλήρημα με τίτλο : Le schizophrène en mal d’objet όπως και το άρθρο του Interpréter le délire, sens et contre sens. Θα το μετέφραζα, ο Σχιζοφρενής σε αδιαθεσία ως προς το αντικείμενο και ερμηνεία του παραληρήματος νόημα και αντινόημα
O Ρακαμιέ έχει γράψει ένα βιβλίο αναφοράς με τίτλο «οι σχιζοφρενείς» και ένα μεγάλο άρθρο μαζί με τον Σάσα Νάχτ, πάνω στην ψυχαναλυτική θεωρία του παραληρήματος, όπως και ένα επίσης σημαντικό άρθρο, ‘’un espace pour delirer’’, «ένας χώρος για να παραληρεί κανείς».
Θα αναφερθώ στην συνέχεια σε κάποια από τα σημαντικά σημεία των άρθρων του Ρακαμιέ καθώς ο κύριος Καψαμπέλης είναι παρών και σίγουρα θα τον ακούσουμε στα σχόλιά του να μας πει πολύ ενδιαφέροντα πράγματα για το παραλήρημα και τη σημασία που έχει για τον ψυχωσικό.
Για τον Ρακαμιέ, το νευρωσικό εγώ εργάζεται μέσα στη σύγκρουση, ενώ το ψυχωσικό εγώ ενάντια στις συγκρούσεις διότι δεν δέχεται την αμφιθυμία. Ο ψυχωσικός οργανώνεται γύρω από την αντι-αμφιθυμία. Επίσης, ο Ρακαμιέ λέει ότι το Εγώ του ψυχωσικού δεν μπορεί να νιώσει το άγχος σαν σήμα συναγερμού διότι η δομή του είναι σε κίνδυνο και δεν το αντιλαμβάνεται. Το εγώ λοιπόν αμύνεται με ένα ναρκισσιστικό τρόπο στις συγκρούσεις. Εξ ορισμού όλες οι ψυχικές οργανώσεις είναι αντισυγκρουσιακές. Το Εγω εργάζεται ενάντια σε κάθε σύγκρουση και προκειμένου να αποφευχθεί η σύγκρουση, διαιρείται και συμβαίνει αυτό που λέμε κερματισμός του Εγω. Οι άμυνες επιτίθενται στη ρίζα της σύγκρουσης με τους ψυχοτικούς μηχανισμούς που είναι η απόρριψη, η άρνηση, η σχάση, όπως και η προβολή που μπορεί να είναι πρωτογενής και δευτερογενής. Οι δύο μορφές της προβολής οδηγούν στο παραλήρημα. Ακολουθεί η προβλητική ταύτιση και ταυτισιακή προβολή, δηλαδή την εξωτερικοποίηση τοθ εσωτερικού κόσμου, όπου τελικά ο ψυχωσικός ζει έξω από τον εαυτό του αυτό που θα μπορούσε να ζήσει μέσα του. Μέσα από το παραλήρημα ο ψυχωσικός καταφέρνει να απαξιώσει τις αναπαραστάσεις που οργανώνουν τη σκέψη έτσι ώστε να καταργείται η σκέψη, η φαντασίωση και η ονειρική διαδικασία. 
Για τον Ρακαμιέ, εκεί που ο νευρωσικός έχει το κλασικό δίλημμα του Άμλετ, να ζει κανείς ή να μη ζει, ο ψυχωσικός έχει το δικό του δίλημμα να ζει κανείς και να μη ζει. εκεί που ο Νευρωσικός λέει ή αγαπώ ή μισώ ο ψυχωσικός λέει και το αγαπώ και το μισώ. Ή ίσως αγαπώ να μισώ ή μισώ να αγαπώ. Εκεί που στον νευρωσικό καταστρέφεται η αμφιθυμία, στον ψυχωσικό καταστρέφεται η αμφιβολία. 
Για τον Ρακαμιέ πάντα, το παραλήρημα δημιουργεί το δικό του χώρο. Είναι μια μορφή μέσα σε ένα χώρο διότι το παραλήρημα όχι μόνο είναι μια κατασκευή αλλά απαιτεί και να στεγαστεί κάπου. Το παραλήρημα αποτελεί την τέταρτη πραγματικότητα όπου οι πρώτες 3 είναι οι εξής: Η εσωτερική πραγματικότητα, η εξωτερική πραγματικότητα και η ενδιάμεση πραγματικότητα που μας έχει αναπτύξει ο Γουίνικοτ πού είναι η πραγματικότητα της αμφιβολίας, του ενδιάμεσου και του δυνητικού. Η τέταρτη διάσταση του παραληρήματος είναι παράδοξη, άυλη, αλλά κατοικήσιμη. Όπως η Αλίκη στη χώρα των θαυμάτων, όπως οι πίνακες ζωγραφικής του Φράνσις Μπέικον του Μαγκρίτ και του Μάτα που είχα την τύχη κάποτε τυχαία να δω σε ένα μουσείο και ήταν ομολογουμένως εντυπωσιακό. 
Ο χώρος του παραληρήματος ξεφεύγει από τη βαρύτητα. Κατά τον Ρακαμιέ πάντα, υπάρχουν 2 τύποι έλξης στον κόσμο, η φυσική έλξη (δηλαδή η βαρύτητα) και η συναισθηματική έλξη η οποία συνδέει και αποσυνδέει τους ανθρώπους μεταξύ τους. Το παραλήρημα ξεφεύγει από τη διπλή έλξη ύλης και συναισθήματος και λειτουργεί στην τέταρτη πραγματικότητα. Σχηματίζεται δηλαδή γύρω από ένα καρπό παραληρήματος ο οποίος συνεχώς αναπτύσσεται σε κάθε κατεύθυνση και σε κάθε διάσταση. Ο τέταρτος χώρος του παραληρήματος εγκαθίσταται στο χώρο του τρίτου που είναι ο ενδιάμεσος χώρος, ο μεταβατικός χώρος και βασίζεσαι στην άρνηση των άλλων διαστάσεων. Ο χώρος αυτός είναι εικονικός όπου υπάρχει ασάφεια, έλλειψη ορίων, το απεριόριστο, το ανέστιο το ανυπότακτο. Στον τρίτο χώρο του ενδιάμεσου του μεταβατικού υπάρχει η διπλή επιβεβαίωση δηλαδή : αυτό που είναι δικό μου είναι και δικό σου, το στήθος είναι και της μάνας και του παιδιού. Το βρέφος ανακαλύπτει τον μαστό και νομίζει ότι τον έφτιαξε αυτό. Το παραλήρημα ως αντικείμενο είναι ένα αποτυχημένο μεταβατικό αντικείμενο το οποίο ψυχωσικός ασθενής δημιουργεί και αναδημιουργεί χωρίς σταματημό. Σε αντίθεση με τον τρίτο χώρο της μεταβατικότητας, στον τέταρτο χώρο του παραληρήματος υπάρχει η πλήρης άρνηση δηλαδή : κάτι δεν είναι ούτε δικό μου, ούτε δικό σου, ούτε φτιάχνεται, ούτε καταστρέφεται. Είναι ο χώρος της παραδοξότητας όπου κανείς γεννιέται από τον εαυτό του όπως στον μύθο του αντιοιδίποδα.  


Βασικά Στοιχεία Ιστορικού
Όνομα: Χ
Έτος γεννήσεως: 1977, σημερινή ηλικία 45 ετών
Εθνικότητα: Έλληνας με καταγωγή από χωριό του Β. Έβρου
Επάγγελμα: άνεργος, απασχολείται σε πρόγραμμα προ-επαγγελματικής κατάρτισης 2-3φ/εβδ
Οικ. Κατάσταση: Άγαμος
Τόπος διαμονής: Αλεξανδρούπολη
Διάγνωση: Σχιζοφρένεια, σε υπολειμματική φάση. Έναρξη της νόσου σε ηλικία 23 ετών (2000). 
Αριθμός ψυχιατρικών νοσηλειών: 0
Ιατρικό ιστορικό: Αλλεργίες 
Χρήση ουσιών/αλκοόλ: Όχι
Ιστορικό αυτο/ετεροκαταστροφικής συμπεριφοράς: Ελεύθερο



                                                      Ατομικό αναμνηστικό
 
Ο κύριος Χ, 45 χρονών, γεννήθηκε το 1977 σε χωριό της Θράκης. Είναι το 4ο εκ των πέντε παιδιών της φυσικής του οικογένειας. Υπάρχει κληρονομικό ιστορικό ψυχικής νόσου. Η μητέρα και τα 2 μεγάλα αδέρφια του (αδελφός και αδελφή, δε ζουν πια) ήταν διαγνωσμένοι σχιζοφρενείς. Ο πατέρας του ήταν αλκοολικός και απεβίωσε το 1994. Μεγάλωσε σε δύσκολες συνθήκες, φτώχειας και παραμέλησης. Γύρω στο 1986 που ξεκίνησε η Κινητή Μονάδα Έβρου, οι συνεργάτες που ανέλαβαν την οικογένεια εντόπισαν τις δυσκολίες που υπήρχαν. Έτσι, με ενέργειες την μονάδας, ο κύριος Χ σε ηλικία 10 ετών και με τη σύμφωνη γνώμη των γονιών, δόθηκε σε ανάδοχη οικογένεια στην Αθήνα (η οποία είχε πάρει και μεγάλωνε άλλα 4 παιδιά).  Έκτοτε οι σχέσεις του με την οικογένεια καταγωγής του ήταν ανύπαρκτες. 
Αναφέρεται σεξουαλική κακοποίηση σε βάρος του σε ηλικία επτά ετών (από πλευράς του μεγαλύτερου σχιζοφρενή 30χρονου τότε αδελφού του - η ανωτέρω πληροφορία επιβεβαιώνεται από την ανάδοχη μητέρα. Ο αδελφός αυτός, πολλά χρόνια μετά, γύρω στο 2005 φιλοξενήθηκε στο οικοτροφείο Β’, ο κύριος Χ τον αποδέχθηκε τότε, τον επισκεπτόταν στο οικοτροφείο (ο αδελφός αυτός πέθανε από έμφραγμα το 2007). Ως την ηλικία των 10 χρόνων, που πήγε Αθήνα, ο κύριος Χ δεν είχε παρακολουθήσει την υποχρεωτική σχολική εκπαίδευση, η μέριμνα και φροντίδα της οικογένειας του προς αυτόν περιγράφεται ανύπαρκτη. Οι αναμνήσεις του σχετικά με τη φυσική του μητέρα και τη σχέση του μαζί της είναι οδυνηρές για αυτόν. Αναφέρει ότι συνεχώς τον τιμωρούσε βάναυσα, τον απειλούσε ότι θα τον έψηνε στο φούρνο και την χαρακτηρίζει «μουρλή». Για τον πατέρα του μιλάει με νοσταλγία και οίκτο, τον θεωρούσε θύμα της «μουρλής» μητέρας.
Με την άφιξη του στην Αθήνα ξεκίνησε και τελείωσε το δημοτικό και το γυμνάσιο και έπειτα φοίτησε και ολοκλήρωσε τις σπουδές στη σχολή του ΟΑΕΔ σε άλλη πόλη, στο τμήμα υδραυλικών.  Η πρωτοβουλία να παρακολουθήσει την ανωτέρω σχολή στην πόλη αυτή και όχι στην Αθήνα ήταν της ανάδοχης οικογένειας. Στόχος αυτής της πρωτοβουλίας ήταν η ανεξαρτητοποίηση του. Όταν τελείωσε τη σχολή υπηρέτησε τη θητεία του χωρίς ιδιαίτερες δυσκολίες. Επέστρεψε στην Αθήνα και ασχολήθηκε αρχικά βοηθώντας τον θετό πατέρα στο έργο του ως καθολικού ιερέα. Ο κύριος Χ απασχολιόταν με την καθαριότητα και συντήρηση της εκκλησίας. Λίγο αργότερα ξεκίνησε να εργάζεται ως βοηθός υδραυλικού και συνέχισε να εργάζεται με αυτήν την ιδιότητα μέχρι και τις αρχές του 2000. Στον ελεύθερο χρόνο του συμμετείχε σε μαθήματα καράτε. 
Οι σχέσεις με τα μέλη της ανάδοχης οικογένειας περιγράφονται τυπικές. Χαρακτηρίζει τη θετή μητέρα ως αυστηρή και σκληρή. Ο θετός πατέρας χαρακτηρίζεται καλοσυνάτος αλλά απών (πέθανε το 2021 από καρκίνο). Οι γονείς δεν είχαν συζυγικές σχέσεις, δεν έμεναν στο ίδιο υπνοδωμάτιο και δεν ήταν  παντρεμένοι. 
Ο ίδιος τους πρώτους μήνες της διαμονής του στην Αλεξανδρούπολη, μιλώντας στο πρόσωπο αναφοράς του,  περιγράφει μία πολύ παλιά του εμπειρία στην Αθήνα (την οποία μνημονεύει ως σημαντικό σημείο της προσωπικής του ιστορίας ακόμη και σήμερα). Πήγε να «ριχτεί» στην θετή αδελφή του, ήταν ακόμα παιδί (11-12 ετών) και τον τιμώρησαν τα αδέλφια κλείνοντας τον στην τουαλέτα. Το θυμάται ως μία πολύ τραυματική εμπειρία, ένιωσε πάρα πολύ αδύναμος απέναντι στους τιμωρούς του σαν να μην μπορούσε να αντιδράσει, σαν να μην είχε δυνάμεις για να σταθεί απέναντι τους, σαν να ήταν πολύ μικρός). Ωστόσο αργότερα, με τα θετά του αδέλφια διατηρεί επαφές μέχρι και σήμερα. Μάλιστα, όλοι μαζί βοηθούν οικονομικά, όσο ο καθένας μπορεί, τη θετή μητέρα που έχει γεράσει πια, και έχει μια μικρή σύνταξη. Αν και η ίδια σπούδασε ιατρική, δεν άσκησε το επάγγελμα ώστε να πάρει κάποια σύνταξη.   

Δύο μήνες πριν ο κύριος Χ αρρωστήσει για πρώτη φορά, στα 22 μισό, αναφέρεται ξαφνική ασθένεια του πατέρα (έμφραγμα). Πιθανόν, να μπορεί να επισημανθεί ως εκλυτικός συνοδευτικός παράγοντας στην εκδήλωση της ασθένειας του Κου Χ. Επίσης εκείνη την περίοδο είχε ερωτευτεί μια κοπέλα που συναντούσε καθημερινά στη στάση του λεωφορείου, την Ειρήνη, με την οποία δεν αντάλλασσαν περισσότερες από λίγες κουβέντες. Όταν θέλει να πει ότι δεν ελέγχει τον εαυτό του, τις σκέψεις του, τις ενορμήσεις του, λέει μόνιμα μια φράση:  «Έχασα τον έλεγχο της θεραπείας μου».

Μας διηγείται το εξής:  στην πρόδρομη φάση, πριν το πρώτο επεισόδιο, σκεφτόταν να την φιλήσει, όταν θα την συναντούσε. Την ίδια περίοδο ασχολούταν αρκετά με τη γιόγκα και όπως θα δούμε πιο κάτω έκανε και βελονισμό. Μια μέρα, λοιπόν, έκανε γιόγκα και ξεκίνησε να πάει στη στάση λεωφορείου που τη συναντούσε. Αντί για φιλί που σκόπευε να της δώσει, λέει: «με την σκέψη μου και την μουσική μου της έστειλα ένα κύμα ενέργειας, η Ειρήνη παραμορφώθηκε, μεγάλωσαν τα μαλλιά της και από τότε δεν την ξαναείδα. Την σκότωσα. Κάθε άλλο παρά κακό ήθελα να της κάνω, μπόρεσα και την σκότωσα με την γιόγκα, γιατί είχα πάθει τους σπασμούς στο βελονισμό». 

Προτού επισκεφθεί για πρώτη φορά ψυχίατρο στην Αθήνα, η μητέρα (υπέρμαχος της εναλλακτικής ιατρικής) τον είχε πάει σε γνωστό βελονιστή της εποχής, ο οποίος απέδωσε το πρόβλημα σε δυσλειτουργία του νευροφυτικού συστήματος. « Έχασα τον έλεγχο της θεραπείας», όπως χαρακτηριστικά λέει, όταν μια μέρα που μάλωσε με τη θετή μητέρα, θύμωσε μαζί της και ως τιμωρία της, πήγε στην τουαλέτα, αυνανίστηκε, εκσπερμάτωσε οπότε, όπως λέει τώρα, του έφυγε η ενέργεια του. Μετά από μια σειρά επισκέψεων και την κλιμάκωση της συμπτωματολογίας (έντονη ψυχοκινητική ανησυχία, αϋπνίες, πονοκέφαλοι, αποδιοργανωμένος λόγος και αποδιοργανωμένη συμπεριφορά) του κυριου Χ,  ο βελονιστής τους παρέπεμψε σε ψυχίατρο. Απευθύνθηκαν τότε στο Ινστιτούτο Ψυχικής Υγείας Ενηλίκων στην Καλλιθέα που τον ανέλαβαν. Έγιναν 2-3 συναντήσεις εκεί με την κα Αποστολοπούλου, ψυχίατρο, λήψη ιστορικού και συνταγογραφήθηκε φαρμ. αγωγή. Αντίγραφο του φακέλου έφτασε στα χέρια μας και πολλά από τα στοιχεία προέρχονται από εκείνο το υλικό. Από τότε βρίσκεται υπό συνεχή ψυχιατρική παρακολούθηση και λαμβάνει αντιψυχωσική φαρμακευτική αγωγή, χωρίς να χρειαστεί να νοσηλευτεί ποτέ. 
Οι πληροφορίες που αναφέρονται σχετικά με τα στοιχεία της προνοσηρής προσωπικότητας του ασθενούς είναι ελάχιστες, η κα Αποστολοπούλου, ψυχίατρος τότε στο Ινστιτούτο αναφέρει στο ιστορικό ότι ανιχνεύονται σχιζοειδικά στοιχεία προνοσηρής προσωπικότητας.

· Δεν επιθυμεί και δεν απολαμβάνει στενές σχέσεις. Σχεδόν πάντα επιλέγει μοναχικές δραστηριότητες.
· Παίρνει ευχαρίστηση από λίγες δραστηριότητες.
· Δεν έχει στενούς φίλους ή έμπιστους εκτός από συγγενείς πρώτου βαθμού.
· Δείχνει συναισθηματική ψυχρότητα, απόσυρση, ή επίπεδη συναισθηματικότητα. Όμως φαίνεται από τότε ότι τα ψυχωσικά στοιχεία ήταν εμφανή. 

Σημαντικά περιορισμένη η δυνατότητα συνεργασίας από πλευράς των κηδεμόνων του, κυρίως από την πλευρά της μητέρας, ο πατέρας βρισκόταν υπό ανάρρωση από το έμφραγμα. Αργότερα αυτή η περιορισμένη δυνατότητα αποδόθηκε στην πλήρη απροθυμία της οικογένειας να αντέξει τον Κύριο Χ, να υποστηρίξει και να τον συνοδεύσει στην νόσο του και διατυπώθηκε το αίτημα απομάκρυνσης του κατά το συντομότερο δυνατό.
Παραπέμφθηκε στις υπηρεσίες της ΕΚΨ στην Αλεξανδρούπολη και από το καλοκαίρι του 2000 διαμένει σε προστατευμένο διαμέρισμα. Σταθερός συγκάτοικός του από τότε είναι ο Κύριος Βήτα, με τον οποίο έχουν αναπτύξει αδελφική σχέση μέσα στο χρόνο. Αρχικά, ήταν πολύ διαφορετικοί, ο Κύριος Χ είχε ένα intellectuel προφίλ, είχε τελειώσει το γυμνάσιο, αγαπά τη μουσική, έχει προσεγμένη, αντίστοιχη εμφάνιση. Αντίθετα, ο Κύριος Β με το ζόρι έβγαλε το δημοτικό, ήταν ατημέλητος,  και δεν είχε ιδιαίτερα λεπτούς τρόπους. Ήταν περισσότερο "πρακτικό" μυαλό, είχε μάθει την τέχνη του ξυλουργού και αγαπούσε τους υπολογιστές. Ο ένας, όμως, επηρέασε τον άλλο με θετικό τρόπο. Χαρακτηριστικά λένε ότι η οικογένειά τους είναι η Εταιρία και αισθάνονται το διαμέρισμα ως πραγματικό σπίτι τους. 
Είναι ενεργό μέλος της ομάδας του χωραφιού, από τα βασικά στελέχη του, με καθημερινή εργασία εκεί επί πολλά χρόνια. Τα τελευταία 3 χρόνια απασχολείται εκεί 3φ/εβδ, μετά από επιθυμία δική του (πριν από 3 χρόνια περίπου είχε βρεθεί στα πρόθυρα υποτροπής, λόγω των πολλών υποχρεώσεων του και αποφάσισε να πάρει αποστάσεις). 
Από το 2005 περίπου έχει σχέση με την δεσποινίδα Κ, επίσης ψυχωσική, η οποία ζει στην κοινότητα με τους γονείς της. Από το 2008 έχουν ολοκληρωμένη ερωτική σχέση. Φροντιστικός και ιδιαίτερα υποστηρικτικός μαζί της, μερικές φορές δείχνει να κουράζεται από επίμονες συμπεριφορές της, αλλά σε γενικές γραμμές, απολαμβάνει τη σχέση τους. 

Αρχικά συμπτώματα: Σε ηλικία 22+ ετών, άνοιξη-καλοκαίρι του 2000 σωματικοί πόνοι (κεφάλι, στομάχι, σπονδυλική στήλη), αϋπνία, ψυχοκινητική ανησυχία, παραληρητικές ιδέες ελέγχου και μεγαλείου, σωματικές και θρησκευτικές παραληρητικές ιδέες, οπτικές ψευδαισθήσεις, κοινωνική απόσυρση, λειτουργική έκπτωση.  Δηλώνει πως ανά πάσα στιγμή γνωρίζει και επηρεάζει τις σκέψεις της κοπέλας με την οποία είναι ερωτευμένος. Πιστεύει πως στην δεξιά πλευρά του κρανίου του (βρεγματική) υπάρχει μία τρύπα από όπου εξέρχεται η ενέργεια του. Η ενέργεια αυτή παρασύρει μαζί της και τους όρχεις του με αποτέλεσμα να εξαφανίζονται. Η φυσιολογική ανατομία αποκαθίσταται με το άγγιγμα της θετής μητέρας του σε οποιοδήποτε σημείο του σώματος του. Δηλώνει ότι θα ενώσει και πάλι την Καθολική και Ορθόδοξη Χριστιανική Εκκλησία, ότι είναι υιός του Θεού, απεσταλμένος για αυτόν το σκοπό. (Η εμπειρία που έζησε ο Νίκος με το βελονισμό και την μεταφορά ενέργειας είναι κατά τη γνώμη του θεϊκής προέλευσης, ο θεός τον διάλεξε ανάμεσα σε όλους τους ανθρώπους για να μεταφέρει με το παράδειγμα του το μήνυμα πως ο άνθρωπος μπορεί και πρέπει να επικοινωνήσει με το θεό που έχει μέσα του στη διάρκεια της διαδικασίας του βελονισμού. Ο κύριος Χ ένιωθε πως έχει μια αποστολή, πως έχει το ρόλο του Χριστού, ήταν όμως μικρός και έκανε λάθος στην διαδικασία άφησε στη μέση το βελονισμό, δεν άκουσε τις συμβουλές του βελονιστή του. Έκανε ένα εφηβικό λάθος, λέει, φοβάται πως μ’ αυτό το λάθος πρόδωσε το θεό, παρομοιάζει τον εαυτό του με τον Ιούδα που πρόδωσε το Χριστό, νιώθει πως είναι ανώτερος από άλλους ανθρώπους, πως είναι πολύ μορφωμένος, περισσότερο κι από μας τους «ειδικούς», πως μορφώθηκε περισσότερο από την εμπειρία που έζησε, πως είναι ο εκλεκτός του θεού. Νιώθει πως με το λάθος που έκανε, χάνοντας τον έλεγχο της θεραπείας, έφυγε ο θεός από μέσα του. Πιστεύει πως αν ερωτευτεί μία κοπέλα και κάνει έρωτα μαζί της «θα γίνουν μαζί, σώμα και θεός, ένα» και μέσω της ενέργειάς του θα της μεταφέρει αυτό το μήνυμα». Εκείνη θα πάρει το μήνυμα, θα δώσει από τον εαυτό της το θεϊκό κομμάτι στο Νίκο και θα τον κάνει καλά από την ασθένεια του. Η γυναίκα μπορεί να τον σώσει αλλά μπορεί και να τον καταστρέψει αν θελήσει.)
Σε αυτή την πρώτη περίοδο της ασθένειας του έβλεπε παραμορφωμένα τα πρόσωπα της μητέρας του, των αδελφών και το δικό του. Δεν υπήρξε αυτοκτονικός ιδεασμός, ποτέ. Έκτοτε παρουσιάζει ήπιο άγχος και καταθλιπτικόμορφο συναίσθημα.
Παρούσα κλινική εικόνα: στην παρούσα φάση η ανωτέρω κλινική εικόνα παρουσιάζει σημαντική, σχεδόν πλήρη ύφεση. Η εικόνα του είναι υπολειμματική, αγχώνεται εύκολα και για πολλά θέματα. Παράλληλα, έχει αποκτήσει ικανοποιητικό βαθμό εναισθησίας. Από τις γνωστικές λειτουργίες είναι ελάχιστα επηρεασμένη η συγκέντρωση. Σε περιόδους πίεσης αναφέρει παραληρητικές ιδέες που έχουν σχέση με την ανατολική φιλοσοφία (γιόγκα, γιν και γιανγκ), τη συναισθηματική πληγή στο κεφάλι, η οποία γίνεται πάλι «ψηλαφητή». 
Συμπεριφορές και ενδιαφέροντα: Είναι καθαρός και φροντισμένος, χωρίς ιδιαίτερη βοήθεια. Δεν είναι τακτικός, το δωμάτιό του είναι διαρκώς ακατάστατο. Δεν καπνίζει. Του αρέσει να μαγειρεύει. Αγαπά τη μουσική (παίζει αυλό του Πάνα, έχει κάνει μαθήματα αρμονίου, ακούει μουσική στο ίντερνετ). Του αρέσουν τα μαστορέματα και οι κατασκευές, είναι πολύ καλός στα χειρωνακτικά. Έχει αγοράσει πολλά εργαλεία και τα έχει δωρίσει στο χωράφι. Δεν ήθελε να εργαστεί ως υδραυλικός, του προκαλεί άγχος. Προτιμά να κάνει μικροεπισκευές. 
Σχέσεις με προσωπικό και άλλους ασθενείς: Δεν είναι εύκολος άνθρωπος, είναι αρκετά αυστηρός και του αρέσει να ορίζει τους άλλους, να τους υποδεικνύει τι να κάνουν. Με το προσωπικό έχει γενικά καλή σχέση, είναι πάντα ευγενικός, εκτιμά τη συνέπεια, τη σταθερότητα και τη φροντίδα. Με τους άνδρες συνεργάτες είναι ανταγωνιστικός και ακυρωτικός, με τις γυναίκες είναι gentleman, ιδιαίτερα με όσες αναγνωρίζει ως μητρικές φιγούρες.  
Αντικείμενα:
· Αυλός του Πάνα (παίζει ερασιτεχνικά, ζητά να αναζητήσουμε δάσκαλο ώστε να μάθει καλύτερα) - Ακούει Sanfir, καλλιτέχνης που παίζει αυλό
· Αρμόνιο (έκανε μαθήματα στο παρελθόν, το 2018-2020, για 1,5 χρόνο περίπου στο Δημοτικό ωδείο και διέκοψε)
· Συλλέγει ξύλινα παραδοσιακά κινέζικα παιχνίδια 
· Ινδιάνικα όργανα - βροχόραβδος, ξύλινος μελωδός 
· Feng shui συντριβάνι, έχει στο δωμάτιό του 
· Στολή καράτε (από τα εφηβικά χρόνια, την έχει ακόμη. Παλιότερα τη φορούσε κάπου κάπου, πλέον όχι τόσο)
· Έχει μεγάλη αδυναμία στις οικιακές συσκευές που εξοικονομούν ενέργεια (επαγωγικές εστίες, λαμπτήρες οικονομίας κλπ). Επίσης, του αρέσουν οι συσκευές που λειτουργούν με ηλιακή ενέργεια (ηλιακός θερμοσίφωνας, πάνελ θέρμανσης κλπ)
· Μαγειρεύει ο ίδιος πολύ καλά, ασχολείται με τα μαγειρικά σκεύη, και τα ανανεώνει - εκσυγχρονίζει τακτικά
· Είναι καθαρός, δε χρειάζεται παρακίνηση με την αυτοφροντίδα. Στη φροντίδα του προσωπικού χώρου δεν είναι καλός, έχει πολύ ακατάστατο δωμάτιο. 
· Δεν καπνίζει, δεν κάπνιζε ποτέ. Λίγα παραπάνω κιλά από το φυσιολογικό


Σχολιασμός

Νομίζω ότι ο τρόπος που παρουσιάστηκε από την Βαλεντίνη η περίπτωση του κυρίου Χ δείχνει ήδη μία ψυχοδυναμική κατανόηση της περίπτωσης, ωστόσο θα πρέπει να  επεκταθούμε και να επιμένουμε σε δύο-τρία σημεία πριν περάσει ο λόγος σε σας. Θα μπορούσαμε να πούμε ότι ο κύριος Χ έχει τρεις ζωές: Μία μέχρι τα 10 του χρόνια στη φυσική του οικογένεια, όπου κυριαρχεί η ψύχωση αφού τρεις από τους έξι είναι ήδη ψυχωσικοί, και ο ίδιος σαν μικρότερος δεν έχει γνωρίσει τίποτα άλλο παρά την ψύχωση στην καθαρή της μορφή. 
Η δεύτερη ζωή του κυρίου Χ στην οικογένεια αναδοχής, η οποία επίσης είναι πολυμελής, είναι σχεδόν ίδιος αριθμός, με δύο γονείς ταγμένους σε ένα σκοπό πού είναι να μεγαλώσουν τα παιδιά σε ένα κάπως νευρωσικό πλαίσιο. Οι ίδιοι είναι ζευγάρι συμβολικό αλλά όχι πραγματικό, είναι ένα εικονικό ζευγάρι το οποίο δεν κάνει σεξ, δηλαδή δεν απομονώνεται σε μια κρεβατοκάμαρα. Είναι σημαντικό αυτό, αν θέλουμε να μιλήσουμε για μία οικογένεια πού λειτουργεί με βάση το οιδιπόδειο σύμπλεγμα. Εφόσον το σεξ μεταξύ των γονιών απαγορεύεται, τότε δεν έχουμε κανονικό οιδιπόδειο αλλά έχουμε ένα οιδιπόδειο όπου δεν υπάρχει διαφορά γενεών, εφόσον υπακούν στους ίδιους νόμους πού είναι η απαγόρευση της αιμομιξίας. Οι γονείς είναι σαν  αδέρφια μεταξύ τους, και με δεδομένη την διαφορά ηλικίας, είναι τα μεγάλα αδέρφια και τα μικρά αδέρφια όπως ο κύριος Χ, ο μεγάλος του αδελφός ήταν 23 χρόνια μεγαλύτερός και βεβαίως χωρίς απαγόρευση της αιμομιξίας τότε. 
Το συμβάν που περιγράφει για τις ερωτικές τάσεις προς την αδερφή του και την τιμωρία του ήταν καθοριστικό, δεν αντιμετωπίστηκε ως ένα παιχνίδι να υποβαθμιστεί, αλλά αντιμετωπίστηκε σαν μία πραγματικότητα, τόσο αυστηρές ήταν οι απαγορεύσεις ακριβώς επειδή οι απωθήσεις ήταν πολύ εύθραυστες. Ο ίδιος αντιμετωπίστηκε σαν ενήλικος, ότι έκανε μία τρομακτική παράβαση να επιδιώξει σεξουαλική σχέση με την αδερφή του. Έκτοτε κάθε σεξουαλική ένταση προς μία κοπέλα παίρνει μία τραυματική διάσταση, όπου ο ίδιος κατά κάποιο τρόπο διαλύεται από τη στιγμή που μια ερωτική ένταση προσπαθεί να σπρώξει το Εγώ να υλοποιήσει αυτή την επιθυμία. Στο συμβάν με την κοπέλα στη στάση του λεωφορείου, φαίνεται καθαρά πόσο η ερωτική επιθυμία παραμορφώνει το εγώ του, τη μορφή της κοπέλας, την εικόνα του σώματός του, τα πάντα. Το εγώ κατά κάποιο τρόπο καταστρέφεται, κερματίζεται, και τα κομμάτια λειτουργούν αυτόνομα, ανάλογα με την πίεση πού δέχεται από τις ενορμήσεις. Οι αναπαραστάσεις δεν έχουν πλέον συμβολική αξία και έτσι τα πάντα γίνονται ρευστά, τα γεννητικά όργανα μετακομίζουν στο κεφάλι και μετά ξαναγυρίζουν και μόνο η σκέψη και το άγγιγμα της μητέρας μπορεί να τον καταλαγιάσει και να βάλει τα πράγματα στη θέση τους, αφού το άγγιγμα του δέρματος του ξανακλείνει την πληγή που άνοιξε, μέσα από την αισθητηριακή περίεξη της μητέρας.
Η τρίτη ζωή του Νίκου είναι με μας, όπου πλέον αφού η ασθένεια έχει εκδηλωθεί, η ζωή του έχει σταθεροποιηθεί με βάση τους συμβιβασμούς που γίνονται μεταξύ ενορμήσεων, εγωτικών λειτουργιών, και της εξωτερικής πραγματικότητας που είναι το πλαίσιο της δομής, η εργασία στο χωράφι, η προσαρμογή στην κοινωνία της Αλεξανδρούπολης οι σχέσεις με την φίλη, τον συγκάτοικο κλπ. Ο κύριος Χ για πρώτη φορά αποκτάει ένα σπίτι το οποίο να μπορεί να στεγάσει την παθολογία του, τις ικανότητές του, τις ελπίδες του, τις επιθυμίες του. Κατά κάποιο τρόπο βρίσκει τον εαυτό του, τον εαυτό του της πρώτης παιδικής ηλικίας, της δεύτερης στην Αθήνα και της Τρίτης στις δομές της εταιρείας. 
Παράλληλα με τις παραληρητικές ιδέες της μεγαλομανίας ως ένας νέος Χριστός που θα ενώσει τις εκκλησίες, δηλαδή τις περιόδους της ζωής του, αυτή στο καθολικό σπίτι, το πριν και το μετά δηλαδή την ορθόδοξη περίοδο, εργάζεται και ζει κανονικά. Αναπτύσσει δραστηριότητες στην εργασία, στο χωράφι αλλά και στον πολιτισμικό χώρο όπου ξεδιπλώνει όπως μπορεί, μέχρι εκεί που μπορεί, τις καλλιτεχνικές του τάσεις που είναι άκρως  ενδιαφέρουσες. Τις αναπτύσσει βέβαια μέχρις εκεί που του επιτρέπει η ψύχωση του, παρόλα αυτά δεν είναι και λίγο που έχει αυτή τη δυνατότητα. Η συνύπαρξη των διαφόρων κομματιών του εγώ, του μεγαλομανιακού και του λογικού το οποίο εμείς προσπαθούμε να αναπτύξουμε να τροφοδοτήσουμε και να ενθαρρύνουμε, δεν  τον αφήνει να ξανακυλήσει στην απόλυτη τρέλα. Θα μπορούσαμε να υποθέσουμε ότι ο προστατευμένος χώρος του διαμερίσματος του, οι δραστηριότητες του χωραφιού, αυτά που του παρέχει η εταιρεία σαν δυνατότητες,  ότι η εταιρεία λειτουργεί σαν ένας δυνητικός χώρος , ο τρίτος χώρος που αναπτύσσει ο Ρακαμιέ. Αυτό που δεν μπορεί να δημιουργήσει μέσα του  το βρίσκει έξω, και έτσι το παραλήρημα του γίνεται ανεκτό και σε κάποιο βαθμό περιορισμένο. Μπορεί να φαίνεται λίγο αλλά αυτό του επιτρέπει να ζήσει με τις καλύτερες δυνατές συνθήκες που μάλιστα ,σπάνια για ψυχωσικό, πλησιάζουν σε κάποιο βαθμό την νευρωσική κατάσταση.

